KIRJALLINEN KYSYMYS E-1389/02 esittäjä(t): Hiltrud Breyer (Verts/ALE) komissiolle. Vesiviljelytuotteiden tutkiminen.



Virallinen lehti nro 301 E , 05/12/2002 s. 0138 - 0139



KIRJALLINEN KYSYMYS E-1389/02 esittäjä(t): Hiltrud Breyer (Verts/ALE) komissiolle (15. toukokuuta 2002) Aihe: Vesiviljelytuotteiden tutkiminen Vuoden 2001 kansallisessa jäämätutkimussuunnitelmassa määrättiin vesiviljelytuotteet tutkittavaksi nitrofaanien varalta (3-amino-2-oksatsolidinonin (AOZ) aineenvaihduntatuotteiden tutkimus). Tämän tutkimuksen menetelmän kehitti tri Kennedy Belfastissa EU:n tarpeisiin (Kansallinen tutkimuslaboratorio). Tätä menetelmää ei kuitenkaan saa käyttää yleisesti eikä yksityisissä laboratorioissa. 1. Mikä on komission kanta siihen, että EU:n varoilla rahoitettu tutkimusmenetelmä julistetaan kehittäjänsä, tri Kennedyn yksityisomaisuudeksi? 2. Miten toimittajat voivat tarkistuttaa tuotteensa, jollei käytössä ole käypää tutkimusmenetelmää? 3. Onko komissio selvillä siitä, että erilaiset mittausmenetelmät voivat johtaa erilaisiin tuloksiin? 4. Mitä komissio aikoo tehdä tälle asialle? David Byrnen komission puolesta antama vastaus (28. kesäkuuta 2002) Ajantasaisimmat määritysmenetelmät nitrofuraanin aineenvaihduntatuotteitten havaitsemiseen on kehittänyt yhteisön FoodBRAND-tutkimusprojektiin osallistuva laboratorioryhmä (sopimus nro QLK1-1999-00142). Tämä 42 kuukauden mittainen projekti käynnistyi tammikuussa 2000, ja komissio tukee sitä (68-prosenttisesti) yhteisön Elämänlaatu ja luonnonvarojen hoitaminen -ohjelman avaintoiminnosta 1 Ravinto, ravitsemus ja terveys. FoodBRAND-projektissa pyritään kehittämään menetelmiä kudoksiin sitoutuneiden jäämien seulontaa ja löydösten vahvistamista varten, ja tulokset aiotaan toimittaa EU:n kansallisille vertailulaboratorioille. Projektissa on osallistujia Belgiasta, Saksasta, Irlannista, Alankomaista, Yhdistyneestä kuningaskunnasta, Tekistä ja Unkarista. Tohtori Glenn Kennedy toimii projektin koordinaattorina eikä siis ole menetelmien omistaja (lisätietoja verkkosivulla http://afsni.ac.uk/foodbrand). Nitrofuraanin määritykseen liittyvien ongelmien vuoksi komissio on pyytänyt FoodBRAND-projektin osanottajia tarjoamaan jäsenvaltioille apua niiden nykyisin käyttämien menetelmien parantamiseksi. Tällä tavoin saavutetaan yksi projektin tavoitteista edellä alkuperäisestä aikataulusta. Yleisen käytännön mukaista on mikä täsmennetään myös yhteisön tukemaa tutkimusta koskevan vakiosopimuksen yleisten ehtojen 1618 artiklassa (http://www.cordis.lu/fp5/mod-cont.htm) ettei tutkimusryhmä julkaise tutkimustuloksia eikä myöskään analyysimenetelmiä, ennen kuin ne on julkaistu erikoisjulkaisussa tai esitetty tieteellisessä konferenssissa. Puheena olevassa tapauksessa menetelmää ei vielä ole julkaistu, mutta projektin osallistujat ovat lupautuneet avustamaan jäsenvaltioiden virallisia valvontalaboratorioita edellyttäen, ettei menetelmää levitetä laajemmalle ennen sen julkaisemista. Julkaisemisen jälkeen projektin tulokset ovat laajalti saatavissa. On aivan oikein, ettei menetelmä ole tavarantoimittajien saatavilla, ennen kuin se on julkaistu. Nitrofuraanien käyttö elintarviketuotantoon pidettävissä eläimissä on kuitenkin kielletty, joten tavarantoimittajien on sisällytettävä tuottajien kanssa tekemiinsä sopimuksiin asianmukaiset lausekkeet, joilla varmistetaan, ettei tällaista käyttöä esiinny. Kuluttajien suojelemiseksi on virallisten valvontalaboratorioiden valvottava nitrofuraanien käyttökiellon toteutumista parhailla mahdollisilla menetelmillä. Komissio on ryhtynyt kaikkiin tarvittaviin toimenpiteisiin auttaakseen laboratorioita tässä tehtävässä. Jäämävalvontaan käytättävien analyysimenetelmien olisi tuotettava luotettavia tuloksia. Menetelmät olisi validoitava tiettyjen kriteerien perusteella, jotta voidaan taata, että eri menetelmin saatavat tulokset pysyvät lainsäädännössä hyväksyttyjen vaihteluvälien rajoissa.